CEN โชว์กำไรครึ่งปีแรก “ออลไทม์ไฮ” โต 8 เท่า! ตั้ง “เชิดศักดิ์ กู้เกียรตินันท์” นั่ง CEO
CEN ครึ่งปีแรกกำไร 304 ลบ. โต 845% ทุบสถิติใหม่ พร้อมตั้ง “เชิดศักดิ์ กู้เกียรตินันท์” นั่ง CEO คนใหม่ รับภารกิจพลิกโฉมธุรกิจ มีผลตั้งแต่ 16 ส.ค.2564 เป็นต้นไป
17 ส.ค. 2564

บริษัท แคปปิทอล เอ็นจิเนียริ่ง เน็ตเวิร์ค จากัด (มหาชน) หรือ CEN แจ้งผลประกอบการไตรมาสที่ 2/2564 มีกำไรสุทธิของกลุ่มบริษัทรวม 119.87 ล้านบาท โดยแบ่งเป็นกำไรส่วนที่เป็นของบริษัทใหญ่ 78.51 ล้านบาท และในรอบ 6 เดือนแรก มีกำไรสุทธิของกลุ่มบริษัทรวม 368.74 ล้านบาท โดยแบ่งเป็นกำไรส่วนที่เป็นของบริษัทใหญ่ 304.15 ล้านบาท ซึ่งเติบโต 845% จากช่วงเดียวกันของปีก่อน
โดยปัจจุบัน CEN เป็น Holding Company ลงทุนในบริษัทย่อยที่ดำเนินธุรกิจด้านไฟฟ้าและเทเลคอม ธุรกิจลวดเหล็กแรงดึงสูง และธุรกิจโรงไฟฟ้า โดยกำไรสุทธิจากผลการดำเนินงานที่เพิ่มขึ้น เป็นผลจากการปรับโครงสร้างธุรกิจของบริษัท สกาย ทาวเวอร์ จากัด (มหาชน) หรือ STOWER และได้ขยายฐานธุรกิจไปยังประเทศฟิลิปปินส์ เพื่อดำเนินธุรกิจสถานีโทรคมนาคมให้เช่า ซึ่งในไตรมาสที่ 2/2564 ทาง STOWER มีกำไรสุทธิ 42.80 ล้านบาท จากความสำเร็จในการปรับโครงสร้างธุรกิจในช่วงที่ผ่านมา
นอกจากนี้ CEN ยังมีธุรกิจลวดเหล็กแรงดึงสูงจาก บริษัท ระยองไวร์ อินดัสตรีส์ จำกัด (มหาชน) หรือ RWI ซึ่งใช้ในการก่อสร้างโครงสร้างพื้นฐานของประเทศ ที่ได้รับผลดีจากราคาเหล็กในตลาดโลกที่เพิ่มสูงขึ้น ทำให้ในไตรมาสที่ 2/2564 RWI มีกำไรสุทธิ 56.24 ล้านบาท
ขณะเดียวกันที่ประชุมคณะกรรมการบริษัท CEN เมื่อวันที่ 16 สิงหาคม 2564 ยังได้มีมติเห็นชอบให้แต่งตั้งนายเชิดศักดิ์ กู้เกียรตินันท์ ดำรงตำแหน่งกรรมการบริษัท ประธานกรรมการบริหาร และประธานเจ้าหน้าที่บริหาร โดยมีผลตั้งแต่วันที่ 16 สิงหาคม 2564 เป็นต้นไป
ด้านนายเชิดศักดิ์ กู้เกียรตินันท์ นั้นเป็นผู้ที่มีความรู้ ความสามารถ และความเชี่ยวชาญในด้านการเงิน การลงทุนและการบริหาร มากว่า 40 ปี ในองค์กรขนาดใหญ่ และเคยนำพาความสำเร็จในการ Turnaround บริษัทขนาดใหญ่ที่ผ่านมา